
			Til alle mine asfaltliljer, barn og barnebarn

			Everyone has a story; everyone has experienced some­thing that has changed them. So, don’t judge a person by the chapter you walked in on.

		

	
		
			Forord

			Alt har en ende. Etter 31 år i politiet valgte jeg å pensjonere meg sommeren 2021. Drømmen om en karriere i politiet hadde jeg hatt fra jeg var tolv år, og den fikk jeg oppfylt. Hver eneste dag gjennom hele karrieren har jeg gledet meg til å gå på jobb. Nå var denne epoken over, og det var jeg selv som lukket døren. 

			Jeg startet utdanningen som politistudent med to små barn som skulle leveres i barnehage og skole, før jeg selv skulle stå oppstilt i uniform i forgården på Statens Politiskole på Majorstuen kl. 08.15. Politietaten var mannsdominert. Det skremte meg aldri. Jeg var overbevist om at politiet trengte like mye kvinner som menn – tross alt utgjør kvinner halvparten av Norges befolkning. Vi var bare seks jenter i klassen av 25 studenter, og da jeg fullførte min utdanning, var det ennå kun tolv prosent kvinner i politietaten. Samtidig med meg begynte også den første kvinnelige politistudenten med minoritets­bakgrunn. Hun og jeg fant fort tonen, og etter endt skolegang begynte vi begge å jobbe i Oslo politidistrikt.

			Årene som student og mor var hektiske. Det var stramt program, men i tjueårene hadde jeg følelsen av at jeg var nesten udødelig. Jeg fikk til det jeg ville. Mitt slagord er: Vilje slår talent.

			Som politi får man et innblikk i menneskers livssituasjon som de fleste andre ikke får. Vår oppgave består i å gi best mulig service til alle uansett hvem de er. Ingen dager er like, og man vet ikke på forhånd hva dagen vil bringe. Det er dette som gjør jobben interessant. Jeg har alltid gått helhjertet inn for det jeg brenner for og reagert sterkt på urettferdighet. For meg er det helt grunnleggende å vise at man har et hjerte under politiuniformen. At man er villig til å hjelpe dem som har gått flest motbakker.

			Men med stor makt følger det også et stort ansvar med å fatte de riktige beslutningene. Politiet kan bruke tvangsmidler og gripe inn i folks liv mot deres vilje hvis straffebud er overtrådt eller noe kriminelt har skjedd. Vi er ofte siste skanse når annet hjelpeapparat ikke fungerer, og har kort tid på å ta avgjørelser. Jeg har blitt skutt på, angrepet med knust vinflaske og blitt bitt til blods av en HIV-smittet, jeg har blitt løpt etter med balltre, øks, saks og kniv, har fått klesplagg revet av, blitt spyttet på og har brukket flere ribben i slåsskamp. Jeg har også valgt å forlate steder vi har kommet til når vi har vært i mindretall, og heller ventet på forsterkninger. Man har alltid et valg, selv i svært krevende situasjoner. Hver avgjørelse kan få alvorlige konsekvenser for fremtiden. Her er det viktig å huske at politifolk er vanlige mennesker som kan gjøre feil, som alle andre. Media er ofte veldig raske til å skrive om politiets feil, men ikke om alle gangene vi lykkes. 

			Jeg har lenge hatt et sterkt ønske om å skrive denne boken for å dele mine opplevelser fra innsiden gjennom mer enn tre tiår i politiet. Som politi har jeg sett medaljens bakside i samfunnet vårt. Jeg har kommet tett på svært ulike miljøer i de tre avdelingene jeg har jobbet: Ordensavdelingen, Avdeling for organisert kriminalitet og Avdeling for forebyggende arbeid. Jeg har vært vitne til så mange forskjellige menneskeskjebner som har gjort meg takknemlig for min egen trygge oppvekst. Jeg har fått en dyp respekt for livets ulike utfordringer, og kanskje viktigst: Jeg har lært meg å ikke dømme mennesker ut fra det jeg ser. Man vet ikke hva folk bærer med seg og hva de har opplevd. Bare de som har skoene på, vet hvor de trykker. 

			Noen historier er for sanne til å bli fortalt. Dette har jeg tenkt flere ganger i møte med mennesker i karrieren min. Likevel skal jeg forsøke. 

			Personer, navn, hendelser og steder er forandret og anonymisert i boken.

		

	
		
			ORDENSAVDELINGEN

			(1992–1996)

			Jeg begynte som politi på Ordensavdelingen på Majorstuen politistasjon. Den lå opprinnelig i Majorstuveien 36, men i 1993 flyttet vi opp til den nybygde politistasjonen i Sørkedalsveien 27B. Som nyutdannet på den tiden var det vanlig å begynne på Ordensavdelingen. Da kjørte man tjenestebil, ofte med en erfaren polititjenesteperson, og ble styrt av Operasjonssentralen (0-1) på oppdrag som dukket opp. Vi jobbet treskiftsordning: dag, kveld og natt. Dette fungerte bra for meg i og med at faren til barna mine jobbet på dagtid. I tillegg var besteforeldre en uunnværlig ressurs. Før hver vakt hadde vi parole, hvor divisjons­lederen gikk igjennom hva som hadde skjedd på forrige vaktsett og orienterte påtroppende mannskap om planlagte gjøremål for det neste vaktsettet. Den gang hadde vi bare skrivemaskiner, og det var før GPS, så vi leste kartbøker for å finne frem til riktige adresser. Mange ble kvalme og måtte kaste opp av å lese kartreferanser når vi kjørte utrykning i stor fart. Jeg ble ikke uvel, så jeg leste ofte i kartboken for å finne raskeste vei til steder vi skulle til. Ingen vakter var like på Ordensavdelingen. Jeg var fornøyd med yrkesvalget mitt.

